LidanRubinov/Halacha-QA huggingface dataset:
שאלה: בירורים במצוות לימוד תורה: לכבוד הרה"ג דב ליאור שליט"א רציתי לשאול מה הכוונה אדם שקובע עיתים לתורה, כלומר: מה החובה בכך,שילמד בכל עת פנויה ממש או שחייב לקבוע זמן מסוים בכל יום לעסוק בתורה אבל לא שחייב ללמוד בכל עת פנויה? באיסור קריאה בספר עמנואל מביא השו"ע שני טעמים: אחד, שהוא דברי חשק. ועוד, שהוא מפנה אל מדעתו. כלומר: לכאורה כל עיסוק או תחביב מהווה פנוי אל מדעתנו? האם יש לאסור קריאה בספר חולין (שאינו מכיל דברי חשק) או משחק מחשב או כל פעילות תחביבית? אם יוכל הרב לתת הגדרות ברורת בזה.
תשובה: הכוונה היא שכל אחד יקדיש חלק מהיום ללימוד תורה, כשם שיש לו זמן של עבודה וזמן של תפילה וזמן של אכילה, כך יהיה לו זמן של שיעורים קבועים במשך השבוע. על האדם לקבוע את עצמו לשיעורים האלו, ולא יבטל אותם בשביל דברים של מה בכך. לא פשוט לעמוד בזה אולם מי שיש לו רצון נחוש, עומד בזה. הכוונה של המושג 'מפנה אל מדעתו' היא שחוץ מביטול התורה האדם גם מעמיס על ראשו דברים שליליים.
שאלה: ברכת מאורי האש על ידי אישה: 1.הם מותר להתפלל על מיטה בזמן שנוגע בשמיכה שישן עליה (גם הטלית)? 2. אם אין מקום לפסוע שלוש פסיעות לפני תפילת עמידה מה יעשה? 3. האם מותר להגיד את פרשת הקטורת (נוסח האר"י) בלילה? 4.האם מותר לאשה לברך ברכת מאורי האש במוצ"ש (כמו בפורים)?
תשובה: 1. מותר. ובאופן עקרוני ראוי להתפלל במקום מכובד ואף אם מתפלל בבית יש לקבוע מקום קבוע לתפילתו.  שו"ע צ יט ובמ"ב נט  2. כשאין ברירה לא פוסעים שלוש פסיעות לפני העמידה. 3. אמנם יש המחמירים לא ללמוד מקרא בלילה אולם פרשת הקטורת שנאמרת לשם שמירה וסגולה מותר לכל הדעות. 4. לרוב הפוסקים אישה חייבת בהבדלה כאיש ורק לכתחילה מחמירים שאישה לא תבדיל בעצמה אלא תשמע מאיש כדי לחוש למיעוט הפוסקים. אולם במקרה הצורך אשה יכולה להבדיל לעצמה, וכשמבדילה יש אומרים שתבדיל כפי הסדר הרגיל ויש אומרים שאת ברכת הנר תברך לאחר שתשתה מהכוס בסוף ההבדלה.  שו"ע רחצ ה  בה"ל ד"ה אין  שש"כ נח טז  סא כד ובהערה סט  יבי"א ד כד  צי"א יד מג
שאלה: קרע במגילת אסתר: יש לי מגילת אסתר כשרה שנכתבה לפני עשרות שנים. לאחרונה פתחתי אותה בכדי להתאמן בקריאת מגילה, ותוך כדי שגללתי אותה מהבית שלה, היא נקרעה פעמיים בשוליים התחתונים בקרעים מאוד קטנים ולא קרוב לאותיות. האם היא כשרה, האם ניתן לתקנה?
תשובה: אם יש קרע ממש, כדאי לפנות לסופר שידביק לך טלאי. הרב שלמה בן יעקב פוירשטיין
שאלה: אכילת רוטב ווסטרשייר: האם מותר לאכול ירקות המתובלים ברוטב ווסטרשייר המכיל אנשובי (סוג של דג) ביחד עם בשר?
תשובה: יש לאסור אכילת רוטב זה עם בשר. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: הלכות בור ושור: לכבוד הרב יש לי שאלה בקשר להלכות בור כאב נזיקין. למדתי שנה שעברה בישיבה מסכת בבא קמא ויש לי שאלה לגבי המשפט "שור ולא כלים, חמור ולא אדם", מה זה אומר? האם אדם שנופל לבור ומת אז פטור חופר הבור בכל עומק (פחות או יותר מעשרה טפחים)? האם בעל בור פטור מכלים שנפלו ונשברו שם? לך כבוד הרב שלקחת מזמנך לקרוא ולענות לי.
תשובה: להלן בקצרה חלק מיסודות דיני בור: נאמר בתורה: (שמות כא לג-לד) "וכי יפתח איש בור או כי יכרה איש בור ולא יכסנו ונפל שמה שור או חמור בעל הבור ישלם כסף ישיב לבעליו והמת יהיה לו". ולכן החופר בור ונפל לתוכו שור או חמור ומת (או הוזק) חייב לשלם, בין שחפר בעצמו ובין שפתח בור שהיה מכוסה. שיעור הבור שיתחייב עליו במיתת שור או חמור שנפלו לתוכו, הוא עשרה טפחים, שלפיכך נאמר בתורה "בור", אף על פי שבכל מין חפירה שהוא חייב, להורות: מה בור שיש בו כדי להמית עשרה טפחים, אף כל שיש בו כדי להמית עשרה טפחים. (משנה ב"ק נ:). לגבי שיעור הבור שחייבים עליו בנזקין (ולא במיתת השור והחמור) נחלקו התנאים ולהלכה נפסק שחייבים אף בבור בעומק כל שהוא, שנזק שייך אף בבור קטן מאוד. (עי' רמב"ם הלכות נזקי ממון פרק יב הלכה טו). אדם שנפל לבור ומת, פטור בעל הבור, שנאמר: "שור או חמור", ודרשו ח : "שור ולא אדם, חמור ולא כלים" (ב"ק נג:) ואפילו נפל בלילה, שאינו יכול להתבונן בדרך, שגזרת הכתוב היא. אבל אם הוזק האדם בבור, חייב בעל הבור לשלם נזקיו, שהפסוק הנ"ל בתורה עוסק במיתת הנופל לבור (דכתיב "והמת יהיה לו") ולכן המיעוט ממעט רק פטור ממיתת אדם ולא מהיזק אדם. כלים שנפלו לבור ונשברו, פטור בעל הבור, (חמור ולא כלים) וכל דבר שאינו מבעלי חיים הרי זה בכלל כלים. ואף על פי שאדם שהוזק ולא מת חייב עליו, בכלים הדין שונה, כיון ששבירת כלי שווה למיתת אדם. (כלים - שבירתם זוהי מיתתם. רש"י ב"ק כח: ד"ה וכלים). כמובן יש בדיני בור עוד הרבה גדרים ופרטים ורק הבאתי את המעט עפ"י השאלה. עיין בכל זה בגמרא בבא קמא (בעיקר תחילת פרק שלישי ופרק חמישי)  רמב"ם (הלכות נזקי ממון פרקים יב-יג)  טור ושולחן ערוך (חו"מ סימנים תי-תיב). הרב יוסי אפריון
שאלה: הכשר תבניות אפיה שנתערבבו: בביתנו התערבבו תבניות האפיה הבשריות והחלביות של התנור. איננו יודעים איזה תבנית היתה חלבית ואיזה בשרית. האם יש לדבר תקנה? יצויין שלמיטב זיכרוננו בתבנית החלבית השתמשנו עם ניר כסף ולא ישירות על התבנית. ובבשרית ג"כ, לא ישירות אלא ע"י תבנית חד פעמית שהיתה מונחת בתוך התבנית הרגילה. וכן שהתבניות לא בשימוש כבר זמן רב.
תשובה: הכניסו את כל התבניות לתנור ואפו אותן עד שנייר ייחרך עליהן.
שאלה: פרידה מחבר לאחר כשנה: יצאתי עם בחור כשנה היה לנו טוב ביחד, אך היה לו קשה להחליט להתחתן הוא כל הזמן אמר שהוא רוצה ושזה יקרה כי הוא רוצה אותי אך משהו תוקע אותו. בתקופה האחרונה עשינו הפסקה בקשר כדי שיוכל להחליט ללא חרדה והוא הלך ליעוץ פסיכולגי היועצת אמרה לו (מישפה) שהוא לא רוצה להתחתן עכשיו בכלל וזה יבוא לו עם השנים והוא פשוט צריך לתת לזמן לעבור כי הוא רק בן 25. הוא נפרד ממני סופית. מאוד קשה לי לקבל זאת כי אני כבר חשבתי שנתחתן ואפילו קבענו תאריך. אני ממש מתוסכלת כי רציתי אותו ונקשרתי אליו מאוד הוא היה ממש מבין אותי וחבר ממש טוב שלי. שאלתי היא, האם באמת היועצת צדקה ויש דבר כזה אדם לא בשל ואין מה לעשות עם זה? איך אני ממשיכה עכשיו עם הקושי? יכול להיות שהוא הזיווג שלי והוא סתם הורס לנו? אני ממש מתוסכלת אשמח לקבל הדרכה.
תשובה: לצערי, שאלה מצויה וכואבת. רבים מן הבנים מסתבכים ולא מוצאים כוח בנפשם להחליט לבנות קשר. באופן כללי אני חושש, שככל שעובר הזמן הבעיה מתעצמת. אם בחורים לא נכנסים לעבודה פרטנית עם קביעת יעדים וחושבים שהזמן יעשה את שלו, נראה לי שהם טועים. הזמן רק יסבך. הדבר לא יבוא עם השנים אלא יסתבך עם השנים. אני מציע שהבחור ילך ליועץ מקצועי יותר ויקבל טיפול אקטיבי ולא לחכות. אולם כל זאת בנוגע אליו. בנוגע אלייך, את לא צריכה להיות תלויה בו. אם מדובר על כך שתוך חודשיים הוא יוכל להיות במקום אחר שווה לחכות. ולא, אזי צריך להתחזק באמונהה גדולה בהשגחה פרטית. כנראה שזה לא הזיווג שלך. להרבות באמונה שנותנת כוח לאסוף את עצמך ולצאת לחיפוש מחדש.
שאלה: הגדרת ת"ח בימינו: הרב, רציתי לשאול מהי ההגדרה לת"ח בימינו ומה השם "תלמיד חכם" דורש? האם ההגדרה של הרמ"א ביו"ד רמ"ג,ב : "שיודע לישא וליתן בתורה ומבין מדעתו ברוב מקומות התלמוד ופירושיו ובפסקי הגאונים", רלוונטית גם לימינו?
תשובה: קשה למצוא היום מישהו שעונה להגדרה שמובאת ברמ"א. בדרך כל תלמיד חכם הוא מי שהציבור מתייחס אליו בתור אדם שאפשר לדבר איתו בדברי תורה ואפשר לשאול אותו בהלכה.
שאלה: יהודים קונסרבטיביים: בשבת ביקרתי בביתו של רב קונסרבטיבי וברצוני לשאול מה יחס הרב כלפי היהדות הקונסרבטיבית בארצות הברית? אשמח אם ניתן להתייחס לסוגייות הבאות: 1. תפילת נשים ויכולתן להוציא גברים ידי חובה. 2. תפילות מעורבות וישיבה לפי משפחות. 3. שימוש במיקרופון בשבת (שמעתי שהרב ישראלי מצא היתר). 4. שינויים בנוסח התפילה - עד כמה. 5. החזקת יהודים והשבת נפשות ליהדות. 6. באופן כללי.
תשובה: הקונסברטיבים אינם רואים את עצמם מחויבים לרצף ההלכה בישראל. כל הדוגמאות שהבאת מנוגדות להלכה הרצופה. הרב ישראלי דיבר על רמקול שבתי מיוחד, לא זה הרגיל. מכון צומ"ת מייצר אותו.
שאלה: חוקר פרטי עבור נוכל סידרתי: נפלתי לתרגיל עוקץ של נוכל סדרתי. מדובר בעבריין שישב, או עדיין יושב, במעצר על סחיטה ואני ועוד אדם שנפגעו ממנו מעוניינים להפעיל חוקר פרטי על מנת שיבדקו נכסים שיש לו על מנת לעקל אותם. מיותר להגיד שאדם זה לא יפנה לבית דין. האם לפי דעת תורה אני יכול להעסיק חוקר פרטי (משרד מסודר שרשום על פי חוק)?
תשובה: מותר להפעיל חוקר שיברר את הדברים. אם בית הדין לא יכול לברר את הנושא ניתן לפנות לבית משפט.
שאלה: קריאה בקפה וניר בן ארצי: לרב. רציתי לשאול לגבי קריאה בקפה. אני יודע שהרב יגיד שזה שטות גמורה אבל אני מבקש לשאול ברצינות. אני מכיר בן אדם שהולך לקורא בקפה מפורסם ואומר לו דברים מדהימים על עצמו שאף אחד לא יודע. קראתי לא מזמן כתבה ארוכה בישראל היום על קוראת בקפה מפורסמת והכתבת מתארת איך רצתה לבוא ולהראות שהכל בלוף ולצערה התבדתה. היא ראתה ממש אותיות בקפה!!, וגם הקוראת סיפרה לה דברים על עצמה או אמרה לה שמות שאף אחד בעולם לא יכול לדעת. אני לא מאמין שזה בלוף. מה ההסבר לזה? האם זה עבודה זרה? זה אסור ע"פ התורה? מה ההבדל בין זה לסתם כוחות על טבעיים, כמו מה שיש לניר בן ארצי או לרנטגן וכדו, אנשים שיכולים לראות דברים ולא אומרים שזה ע"ז? האם זה מגיע מהטומאה? הקוראת מספרת שם שפתאום זה בא לה בגיל צעיר שהיא התחילה להרגיש דברים על אנשים בקפה ומשם זה התפתח. היא נראית אשה הגונה ולא התעסקה עם הטומאה והשטן זה בא לה בטבעיות, אז איך אפשר להגיד שזה כוחות טומאה? אודה לתשובה מפורטת. תומ"ר
תשובה: כפי שאת כותבת יש סוגים שונים של כוחות, ידוע שיש כוחות טומאה ויש כוחות קדושה ויש סתם כוחות. קשה לנו להבחין בין הכוחות השונים. אין לנו אלא ללכת לפי מה שאדם מוחזק. רק אדם שמוחזק כתלמיד חכם וצדיק במעשיו ניתן ללכת לקבל את עצתו. באופן כללי, מה שהקב"ה מסתיר מאיתנו דברים זה לא לרעתנו אלא לטובתנו. אני מתפלא על אלו שחושבים שאם הם ידעו יותר "עובדות" מהעולם שאינו גלוי לבני אדם זה יעזור להם בחייהם. החיים הם תיקון מידות ועשיית טוב ועשייה לשם שמים. שאר הדברים אינם עצם החיים. יש בכל החיפוש הסתרי הזה עבירה על מה שכתוב "תמים תהיה עם ה' אלוקיך". תתחזק באמונה בעבודת ה' והשאר הבל ורעות רוח שלא מועיל ויצא שכרו בהפסדו.
שאלה: חשיבות השכרות בפורים: ברצוני לשאול על התופעה המוזרה שחלה בפורים. רוב רובם של האנשים משקיעים רוב זמנם וממונם ומחשבתם על היין והשכרות, למה? הרי כתוב במגילה שיש ד מצוות לא רק אחת, למה מקיימים מצווה זו בהידור כאשר השאר רק "יוצאים ידי חובה"? האם העיקר של פורים זה עניין היין, האם שאר המצוות עמומות כלפיו?
תשובה: כולם מהדרין בשמיעת המגילה וכולם נותנים מתנות לאביונים ומשלוח מנות. ומה שאתה מניח שעושים את המצות האלו לצאת ידי חובה, רק לאחר קיום המצות האלו מקיימים את מצות ימי משתה ושמחה, וחייב איניש לבסומי. והשמחה מחברת את האנשים ומסלקת את המתחים וזה דבר גדול וחשוב.
שאלה: רווחי חברה בשבת ויו"ט: יש לי 2 חברות בחו"ל של יעוץ ביטחוני ושל מוקד שמירה ובכל אחת יש לי שותף אחר - חבר יהודי שאינו שומר שבת כמוני. החברות הנ"ל הם מקור פרנסתי היחידי וקיימות שנים לפני שחזרתי בתשובה. באופן עקרוני המשרד של חברת היעוץ סגור בשבת אבל החברה של המוקד פתוחה 24 שעות ביממה כל השנה ומקבלת הודעות גם עבור חברת היעוץ שאמורה לתת מענה גם בשבתות וימים טובים. אני מנסה לשדל את שותפי היהודים שלפחות הם לא יעבדו בשבת ויום טוב, אבל לא בהצלחה יתרה גם ובעיקר בגלל העובדה המצערת שהם נשואים ואבות לילדים לא יהודים תוצאת נישואין עם גויות. מה אני יכול לעשות אם אין לי הסכמה מהשותפים להכניס גוי לשותפות. יש לנו גם בעייה לחישוב הרווחים בשבת אבל אנחנו יכולים לראות את הרווח הכללי בחודש ואת היחס בין ימי החודש מול מספר השבתות. אנחנו יכולים להעביר לצדקה את הרווח היחסי של השבת? אם לא מהו הפיתרון המומלץ? אני כבר הצלחתי לשכנע את שותפי לתרום לצדקה 10 מרווחי החברה ומהכנסתם ויהי קל לשכנעם להעביר את רווחי השבת גם כן לצדקה אם זה יחשב כפתרון הלכתי מקובל.
תשובה: תנסה לפחות לחלק את השותפות בינכם שרווחי השבת יהיו שלהם תמורת יום אחר בשבוע שיהיו שלך.
שאלה: "ואהבת לרעך כמוך" - מצוות של מחשבה: קשה לי להבין איך אנו מצווים במצוות של מחשבה ורגשות. לדוגמא: אני לא מבינה איך אני מצווה ב"ואהבת לרעך כמוך". אני לא מסוגלת לשלוט שליטה מלאה במחשבה וברגש, ובטח שלא מסוגלת לאהוב כל יהודי. אני אשמח מאוד שהרב יענה לי.
תשובה: שאלה זו נכונה בעיקרון, אולם מדוע את שואלת על מצוות ואהבת לרעך כמוך ואינך שואלת על מצוות לא תחמוד ולא תתאווה, או על מצוות לא תירא שעל פי הרמב"ם יש איסור על אדם לתת לרגש הפחד לקנן בליבו בשעת מלחמה? כיצד התורה מצווה עלינו לא להתאוות, הרי לפעמים בן אדם מתאווה בלי שליטה על כך? וכן הפחד במלחמה הוא דבר טבעי וכיצד התורה מצווה עלינו לא לפחד? האבן עזרא מדבר על כך בפירושו לעשרת הדיברות, את תשובתו הוא עונה על בסיס פסכילוגי עמוק, שאם אדם מחדיר למודעות שלו שדבר מסוים הוא מן הנמנעות, האדם לא יתאווה לו. בדרך הטבע אין לאדם חשק לדעת כמה פלנטים יש באטמוספרה מכיוון שאין לנו אפשרות לדעת לכן אדם לא מתאווה לזה. ולכן אם אדם מתחנך על דברים מסוימים שהם מן הנמנעות, בסוף לא תהיה לו תאווה לזה. לגבי ואהבת לרעך כמוך, ידוע שבטבע האנושי אדם אוהב את עצמו יותר, ולכן רבי עקיבא הסביר שהכוונה היא על דרך השלילה: מאן דעלך סני לחברך לא תעביד. מכלומר אל תעשה לחברך מה שאתה לא רוצה שיעשו לך. באופן טבעי אי אפשר לדרוש מאדם לאהוב את חברו כמו שהוא אוהב את עצמו, חייך קודמים לחיי חבירך, ולכן רבי עקיבא דרש זאת על דרך השלילה.
שאלה: כפית בשרית בספל תה חלבי: מה הדין במקרה שערבבו עם כפית בשרית שאין ידוע אם היא בת יומא, תה רותח שעמד בתוך ספל חלבי העשוי מחרס חרסינה חלבי שכנראה היה בן יומו?
תשובה: אני מבין שמדובר שהכינו בספל החלבי קפה וציננו אותו עם חלב קר, ולכן הוא בן יומו. קפה לא הופך כלי לבן יומו כיוון שמכניסים חלב קר לקפה אחרי ששמים בו את המים. ובמקרה זה אין מדובר בכלי ראשון ולכן אין הכלי נהפך לחלבי. הכפית ג"כ אינה בשרית. שמה שהופך כלי לבשרי זה מגע של הכלי בתבשיל בשרי חם יד סולדת. וכפית מיועדת לתה או למנה אחרונה כך שהיא אינה בשרית. אלא שנקראת בשרית כיוון שנמצאת בסכו"ם הבשרי. לכן הואיל והכלים אינם בני יומם הכל מותר בדיעבד, וא"צ להכשיר אף כלי, וכמו כן התה מותר. הרב חיים כ"ץ
שאלה: הבדלי מנהגים בין בעל לאישתו: ב"ה אנו עומדים לפני חתונה, ולארוסתי קשה עם חלק מהמנהגים אצלי במשפחה לא לאכול חלב נכרי לדוגמא, כיון שאצלה במשפחה ובכל החברה מסביב סומכים על הדעות המתירות. א. האם עליה לקבל בכל מקרה את מנהגי המשפחה שלי או אם הדבר קשה לה מאוד יש לשקול שכל אחד יישאר עם המנהג שלו מה שעלול לגרום לתחושת ריחוק במצבים מסויימים או אולי עלי לעשות התרת נדרים ולהקל בנושא זה על מנת לשמור על בית ו אחידות בינינו אני גם חושש לפגוע בהורי? ב. אנחנו מתכננים טיול לארה"ב לקרובי משפחתה. האם יש מקום להקל יותר בטיול מצד הקושי למצוא תמיד חלב ישראל בארה"ב? מצד שאינני רוצה לפגוע בקרובי משפחתה. ג. בכלל, מה צריך להיות היחס להבדלי מנהגים והחמרות שנות, האם יש צורך לשאול בכל נושא רב? האם יש צורך לעשות התרת נדרים בכל שינוי או שאולי יש מקום לכל אדם לפעול לפי ראות עיניו בכל סיטואציה בה עלולה להגרם פגיעה בכבוד מארחים או לחילופין ב בית?
תשובה: לעצמה היא תוכל להקל, אך רק בהיותה מחוץ לבית. המטבח המשותף חייב להיות כנהוג אצלך. במקום בו אין להשיג חלב ישראל והחלב מאוד נחוץ, מותר להסתמך על היתרו של הגר"מ פיינשטין, שחלב נוכרי בארה"ב כיום מותר.
שאלה: סימניה עם תמונת רבנים: הכנתי סימניה עם תמונה של רב מסוים עליה, עם פרטים מסוימים על חייו. 1. האם אני מבזה את אותו רב, בכך שאני שם תמונה שלו על הסימנייה? אני עושה זאת גם מכיוון שזה יפה וגם כדי לקיים את המצווה לראות את פני מוריך תמיד במיוחד בשעת לימוד קודש לשם כך הסימנייה מיועדת. 2. חלק מהתמונות של הסימנייה הם תמונות עם זכויות יוצרים, האם עלי להוציא תמונות אלו אף כי הם מפורסמות מאוד באינטרנט וכי כל אדם מכיר אותם. ניתן להוסיף כי אני לא משתמש בסימנייה לעסקים או לרווח אישי.
תשובה: אין בכך ביזוי אלא אדרבה דבר טוב כפי שכתבת. לגבי זכויות יוצרים, אין תמונה נחשבת יצירה, ולכן אם מטרתך היא רק לשימוש עצמי אין בכך בעיה (עמק המשפט בשם הרב זוננפלד זצ"ל - עמק המשפט כרך זכויות יוצרים סימן לו אות כה - עמ' תרנ).
שאלה: הסעת יולדת בשבת על ידי גוי: במקרה שיולדת צריכה לנסוע לבית החולים, שבעיקרון זה צריך להיות הקרוב, האם כשהנהג גוי, מכיוון שזו אמירה אחת, אפשר להגיד לו שיסע לבית חולים רחוק או אסור כי המשמעות של האמירה היא עוד מלאכות?
תשובה: מותר להגיד לנהג שייקח לבית חולים רחוק יותר.
שאלה: בד"ץ סן פרנסיסקו: ראיתי כשרות של בד"ץ סן פרנסיסקו למוצרים של חברת ספורטס סטריט מרקטינג, יצרני GU, ג ל אנרגיה לספורטאים. איני מכיר את הכשרות הנ"ל. כיצד עלי לנהוג? אין כשרות של הרבנות הראשית.
תשובה: אם אין כשרות של הרבנות הראשית לישראל, המוצר לא נבדק בארץ.
שאלה: ללמוד "לעילוי נשמת" לאחר שנה: האם ניתן להזכיר את שם הנפטר לאחר השנה ליום פטרתו, לעילוי נשמת. בשיעורי תורה או באשכבה?
תשובה: כן. בשורות טובות
שאלה: קליפות גרעינים בשבת: האם ניתן להניח קליפות גרעינים על המפה ולפנותם ע"י כלי עם פרי?
תשובה: סילוק הגרעינים מהשולחן יכול להעשות בכמה צורות: 1. ניעור המפה כולה. 2. גרירת הקליפות ע"י סכין וכד'. שתי האפשרויות הללו מותרות עפ"י הכלל טלטול מן הצד (כלומר: לא בידים) לצורך דבר המותר. ולכן צורות טלטול אלו מותרות אם יש צורך שהשולחן יהיה נקי מלכלוך. גם רצון שהשולחן לא יהיה מלוכלך נחשב צורך. 3. במקרה שיש הרבה לכלוך או שהוא מדיף ריח לא נעים באופן כזה שבני הבית לא מרגישים בנוח מותר לסחק את הקליפות בידים מדין 'גרף של רעי'.  שו"ע שח כז ובמ"ב קטו
שאלה: מתי יישוב בחו"ל נחשב יישוב של ישראל: לעניין ישראלי השוהה בחו"ל ביום טוב שני של גלויות, מתי המקום שבו הוא שוהה מקבל דין "יישוב של ישראל" לחייב אותו לקבל לנהוג חומרי חו"ל? האם חייבת להיות קהילה ובית כנסת או אפילו אם יש קומץ יהודים שגרים בשכונה שאינה מוגדרת כ"שכונה יהודית"?
תשובה: אם במקום יש קהילה, כגון: בית כנסת.
שאלה: ביאור דיני מקוצה: ישנם 4 סוגי מוקצה עיקריים:1. מוקצה מחמת חסרון כיס. 2. מוקצה מחמת גופו.3.בסיס לדבר האסור. 4. כלי שמלאכתו לאיסור. אך ראיתי בילקוט יוסף שישנם סוגים שונים נוספים.את רובם הצלחתי להכניס בתוך ארבעת אלו. (לפחות על פי דיני טלטולם) אך ישנם 2 נוספים שאיני יודע לאן שייכים, והם:1. מוקצה מחמת דדחייה בידיים: (כגון צימוקים שנתנם מע"ש לייבשם). 2. מוקצה מחמת מיאוס: (עכבר מת, רעי). כמו כן אשמח לדעת לגבי: מוקצה מחמת איסור מלאכה: (שיש עליהם תורת כלי כגון כלי כתיבה, כיס של מעות)., מה ההבדל בינו לבין כלי שמלאכתו לאיסור? והאם הדין דומה בדיוק? אודה ואשמח לתשובה, ירון דבוש.
תשובה: 1. מוקצה דדחייה בידים הוא אחת הדוגמאות המובאות בגמרא למוקצה מחמת גופו, שאין לו שום שימוש, ואסור בטלטול. צימוקים שנתנם מע"ש לייבשם הם אינם ראוים לאכילה בבין השמשות והאדם מסיח דעתו מהם ולכן הם מוקצה לכל השבת אף אם במהלך השבת הם יהיו ראויים לאכילה.  שו"ע שי ה  2. מוקצה מחמת מיאוס כלול בדין מוקצה מחמת גופו אלא שמשום כבודו של האדם במקרים מסויימים הקלו ח לטלטלו ולסלקו בידים ולכן, לדוגמא, מותר לזרוק לאשפה טיטול מלוכלך וכד'. דין זה נקרא גרף של רעי.  שו"ע שח לד-לז  3. כלי כתיבה דינו ככלי שמלאכתו לאיסור ומותר לטלטלו לצורך שימוש המותר בו, כשאין כלי שמותר להשתמש בו, (לצורך גופו) או לצורך שימוש במקום בו הוא נמצא. (לצורך מקומו). אם כלי הכתיבה מיוחד ויקר מאוד ומקפידים לשומרו הוא נחשב כמוקצה מחמת חסרון כיס ואסור בטלטול.  שו"ע שח א-ג מ"ב יב
שאלה: לשקר למורה בכדי ללמוד תורה: אני תלמיד בישבה תיכונית. לפעמים נותנים לנו הרבה שיעורי בית וזה לוקח הרבה זמן להכין אותם, וזה על חשבון לימוד תורה. האם אפשר להעתיק ולומר ללמורה שעשיתי את השיעורים, ובזמן שהתפנה ללמוד תורה?
תשובה: בשום אופן לא לשקר בשביל ללמוד תורה. ואסור להעתיק שיעורים. כל הלימוד הוא על מנת לקיים להיות אמיתי ובעל מדות טובות ושמירת כל המצות.
שאלה: כיסוי אוכל במיקרוגל: במיקרוגל הביתי יש לי כיסוי חלבי וכיסוי בשרי. לפעמים כשאני מכסה את האוכל הכיסוי זז קמעה ואינו יושב בצורה אחידה (הצלחת מרובעת הכיסוי עגול - לדוגמא) או שפעולת המיקרוגל מזיזה אותו. האם זה ר?
תשובה: צריך לוודא שהאדים לא יצאו. קנה המידה הוא, האם תקרת המיקרוגל מזיעה.
שאלה: תרומות ומעשרות ממקום שאין בו תעודה: אם אני קונה פירות ירקות מירקן שוק אורגני ללא תעודה. כיצד אמורים להפריש תרומות ומעשרות?
תשובה: וברכת ד' כיוון שהנושא סבוך ויש בו הרבה תנאים ומציאויות, כדאי תחילה לרכוש את התקליטור "תרומות ומעשרות" בטל 086847325, ולאחר מכן אם עוד יהיו שאלות נשמח לענות. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: מעשר כספים בשירות לאומי: בשעטו"מ התחלתי השנה לשרת בשירות הלאומי ולקבל דמי מחייה כל חודש. אני מקבלת סכום כדמי כיס ועוד סכום לנסיעות לעבודה והביתה איני משתמשת בסכום המלא שנותנים לי בשביל הנסיעות. אינני יודעת כל כמה זמן עליי לתת מעשר, האם בכלל אני צריכה, האם מהסכום הכולל או רק מדמי הכיס? עליי להדגיש, הכסף נכנס לחשבון על שמי בבנק. אני לא נוגעת בכסף הזה כלל, ומקבלת את הסכומים שאני צריכה מהוריי. האם אני צריכה כל חודש להוציא סכום כסף? האם אפשר פעם בכמה חודשים? האם צריך לתת על כל הסכום, כולל הנסיעות? האם עדיף לתת את הכסף למקום אחד או לכמה?
תשובה: אני לא חושב שאת צריכה לשלם מעשר כספים על הדמי מחיה שאת מקבלת. כשתעבדי ותקבלי משכורת ממש אז תפרישי מעשר, בינתיים תתני לצדקה קצת יותר מ"שניים-שלושה שקלים", אך אינך צריכה להפריש מעשר.
שאלה: מעשר למי?: ברצוני לדעת לגבי כספי מעשר 1. האם אוכל לתת להוריי חלק מהמעשר מאחר והוריי הורים ב"ה ל-6. 4 נשואים. והם מרבים לארח את כולם הרבה דבר הכרוך בהוצאות מרובות. והן תמיד במינוס. 2. האם אפשר לתת חלק לאחותי הנשואה עם ילד וכעת בהריון.בעלה כעת בצבא בוגר ישיבה גבוהה.כלומר ההכנסה היחידה מבעלה בצבא. 3. האם אפשר לתת לגיסתי אשר בעלה אברך ועובד מידי פעם במוסדות החרדיים להעברת שיעורי מחשב.בנוסף הוריו תומכים בהם.האם אפשר להצטרף?יש להם 5 ילדים האישה לא עובדת. כמובן מדובר בכולם במשפחות שומרות מצוות ויראי ה. 4. האם אפשר לתת חלק לאברך שלומד עם בעלי בכולל-שהוא החברותא שלו? 5. האם מותר לנו לקנות מכספי מעשר ספרי קודש לבית? 6. האם מותר לקנות מכספי מעשר ספרים לילדים ולאחיינים הקשורים לתורה ולגדולי ישראל? אשמח לתשובה בהקדם למרות ריבוי הסעיפים.
תשובה: 1.מותר, אבל יותר ראוי לסייע שלא מכסף מעשר. 2 מותר, וגם זה ראוי שיהיה במצב הזמני. 3 מותר. 4 מותר. 5 בזמננו, שלכל אחד יש ספרים משלו, אין לקנות הספרים מכסף מעשר. 6 כנ"ל.
שאלה: הלל ביום העצמאות וביום ירושלים: א. האם אומרים ביום העצמאות וביום ירושלים הלל? ב. האם יש חילוק בין יום ירושלים ליום העצמאות בדין אמירת הלל - או לא? ג. האם יש חילוק בין הספרדים, האשכנזים והתימנים בדין אמירת הלל בימים הנ"ל? ד. ידוע לי שישנו כלל בפסיקה התימנית שאומרת שהלל ללא ברכה לעולם לא יהיה שלם, וכן הלל שלם לעולם יהיה האם הכלל נכון לשאר העדות? האם הכלל נכון לעדות תימן? ה. שמעתי שבני עדות תימן נהגו לקרוא אף הפטרה מיוחדת, שנבחרה ע"י גדולי יהדות תימן בדורות הקודמים ליום העצמאות וליום ירושלים. האם מברכים על הפטרה זו לפני ואחרי? ו. קראתי שמו"ר הרב צבי יהודה אמר (במזמור י"ט למדינת ישראל) שיש לומר הלל בימים הללו, והרב אף גזר מגזירה שווה שכמו שאם שמחים לראות חבר שלא רואים הרבה זמן - מברכים, ואם לאו - לא מברכים כך גם ביום העצמאות וביום ירושלים שישנם אנשים ששמחים בניסים ואותם אנשים מברכים על ההלל. אנשים שלא שמחים בניסים לא מברכים, כמו שהם לא מברכים על ראיית החבר שלא ראו הרבה זמן. ז. האם יש לדמות את יום העצמאות ויום ירושלים לחנוכה - שכן גם כאן היה נס שאירע לעמ"י בא"י? אם כן, ודאי שיש לברך על ההלל, כמו שמברכים על ההלל בימי החנוכה. לרבנים.
תשובה: א. אומרים הלל שלם ביום ב. אין חילוק. ג. לדעתי אין חילוק. ד. לפי הרמב"ם לא מברכים על הלל שאינו שלם וגם הספרדים נוהגים כך. ה. לא מברכים על ההפטרה. ו. אני חושב שהרב צבי יהודה עשה את הקל וחומר לגבי ברכת שהחיינו, שגם אותה יש לברך מקל וחומר. סיפרו לי פעם שמישהו שאל את הרב גורן איך הוא בירך שהחיינו ביום העצמאות? הרב גורן תפס לו בעניבה ואמר לו כשקנית בגד חדש בירכת, וכי יום העצמאות גרוע מבגד חדש שאתה לובש? מי שמבין את עומק המשמעות - מהי העצמאות של עם ישראל שזכה לה לאחר 2000 שנות גולה, ודאי שהוא יברך בהודיה מתוך עומק הלב על היום החשוב הזה. ז. וודאי שיש דמיון.
שאלה: דרשות "בעל מגלה עמוקות": האם אפשר לאתר עבורי כתובת בה אוכל למצוא את דרשת ה"בעל מגלה עמוקות" על ההקבלה של מעמד הר סיני לנשואי חתן וכלה, ובכלל האם קיים ספר על דרשותיו (לא פלפולים על הש"ס) אלא על מדרשים ואגדות שניתן לרכשו?
תשובה: ראיתי דרשה דומה למה שהתכוונת בדרוש של "מגלה עמוקות" לשבועות אולם לא הצלחתי למצוא אותה באינטרנט. אני מצרף לך קישור לאתר "היברובוקס" בו יש את הספר מגלה עמוקות. בברכת התורה, WWW.Yeshiva.org.il
שאלה: כשרות מיקרוגל עם גריל: עברתי על שאלות הכשרות ולא מצאתי תשובה לשאלה שלי. יש לי מיקרו חדיש. אני מחממת בו בכלים סגורים חלבי ובשרי. האם אני יכולה לעשות גריל על בשר בכלי לא מכוסה ולהמתין זמן מסוים ולחמם מאכל חלבי בכלי מכוסה?
תשובה: מותר, אך לכתחילה צריך להרתיח שם מים ולנגב את הדפנות מאדים לפני שמחממים את המאכל החלבי.
שאלה: כלה באה לכלה: התחתנתי בערך לפני 3 שבועות ומאז מטרידה אותי רק שאלה אחת. כאשר התחתנתי הגיעה אליי חברה שלי ששבוע אחרי היא הייתה צריכה להתחתן. זאת אומרת, היא כיבדה אותי ואני בשבוע של הברכות הלכתי לחתונתה. שמעתי המון שמעות ודיבורים שכאשר כלה לעתיד באה לכלה אחרת הן מתחלפות במזל ולכלה ראשונה נסגר מזל בפוריות זאת אומרת חס ו אבל אני הייתי הראשונה. לכן השאלה הזאת ממש מטרידה אותי ואני מאוד מפחדת. אומנם שאלתי את הרבנית שלי והיא אמרה לי שכל זה שטיות, אבל המקרים קרו ויש הוחכות בשטח. אשמח לתשובה ממך.
תשובה: יש מנהג בחלק מעדות המזרח שאין לחתן וכלה ללכת לחתונה אחרת אלא אם כן מחליפים ביניהם חפצים או פריטי לבוש. החשש הוא עין הרע. מי שלא נוהג את המנהג הזה לא צריך לחשוש בכלל. בעדה שנוהגת, החשש הוא לכתחילה אבל אם כבר הלכת את לא צריכה לחשוש. אם את בכל זאת דואגת, תאמרי כמה מזמורי תהילים המדברים על הצלה. שיהיה לכם הרבה מזל טוב ותזכו להרבה שמחה, אושר ושמחות. הרב בנימין במברגר
שאלה: מקרה שהיה בשבת, שאלה!: אני בן 14 ואני רוצה לספר לכם מקרה שקרה לי ושתגידו לי אם מה שעשיתי היה נכון. ישנתי בשבת אצל חבר, אז בצהריים באנו אליי הביתה, לפני שפתחנו את הדלת, נזכרתי שיש סיכוי שהאזעקה פועלת, האזעקה פועלת רק כשפותחים את כל הדלת, אז רציתי לפתוח לראות אם היא פועלת (אם היא פועלת יש אור ירוק קטן) החבר שלי לא ידע את זה ודחף אותי פנימה, כל הדלת נפתחה והאזעקה התחילה לפעול. כשהאזעקה פועלת היא ממש חזקה וכל הרחוב שומע, מה אני צריך לעשות? לסגור אותה? כי כתוב "שבת מנוחה" ואני יעיר את כל הרחוב שלי כי זה היה שעה שכולם ישנו בה, או לחכות שיבוא עוד שעה סייר מחברת האזעקה?
תשובה: אפשר לכבות בשינוי (במרפק וכדו').
שאלה: סיום שנת אבלות: לכבוד הרב אבי הצדיק נפטר בתאריך ה באב תש"ע. רציתי לדעת מתי מתקיימת שבת ה 11 והאזכרה ומתי שבת ה 12 והאזכרה. האם בגלל השנה המעוברת יש להגיד קדיש 13 חודשים וממתי ועד מתי (הפסקה וחזרה). אנחנו בני משפחתו נמצאים בתהליך של כתיבת ספר תורה לעילוי נשמתו, מתי כבוד הרב חושב ומציע להכניס את ספר התורה, בעזרת השם יתברך.
תשובה: סופרים 11 ו-12 חודשים מיום הפטירה. לאחר 11 חודשים מפסיקים להגיד קדיש. כלומר, ב-ד' בסיון. האבלות מסתיימת לאחר 12 חודש, ב-ד' בתמוז. האשכנזים עולים לקבר ועושים אזכרה בתאריך הפטירה, ה באב ואילו הספרדים לאחר 12 חודשים. לגבי הספר תורה, השאלה מתי הוא יהיה מוכן. אם הוא מוכן רק סמוך לאזכרה, כדאי לעשות הכנסת ספר תורה ביום האזכרה.
שאלה: חזרה מפעילות מבצעית בשבת: איש קבע ביחידה קרבית, נשוי, היוצא לפעילות מבצעית לפני שבת שמסתיימת בשבת. האם מותר לו לשוב הביתה ברכב בשבת?
תשובה: בעקרון לא. במקרים חריגים, צריך לברר אצל פוסק בר סמכא.